ועדת המשנה לעניין סעיפים בתקנות הגז, כנסת 16, פרוטוקול מספר 3, 2005-01-10 08:30

שלום שמחון: אנחנו רוצים לפתוח את הישיבה של ועדת המשנה לעניין סעיפים בתקנות הגז.

שלום שמחון: תקנות הגז (בטיחות ורישוי) (רישוי העוסקים בעבודות גפ"מ), התשס"ד-2004, ותקנות הגז (בטיחות ורישוי) (רישוי ספקי גז), התשס"ד-2004.

דוד טל: אני רוצה לברך את יושב-ראש הוועדה על העבודה הרבה שהוא עשה בוועדת המשנה ובוועדת הכלכלה של הכנסת.

דוד טל: הרבה מאוד פעמים יושב-ראש הוועדה דחף נושאים רבים כדי להגיע לכלל החלטה וכדי לסיים את התהליך, הגם שלא תמיד ראיתי עין בעין כפי שיושב-ראש הוועדה ראה.

דוד טל: יכול להיות שמכיוון שהוא צפה שיום יבוא והוא יהיה שר, הוא עבד יותר עם הממשלה ופחות עם הכנסת.

שלום שמחון: אנחנו מתכננים היום לסיים את העבודה על תקנות הגז בוועדה המשנה, כשלאחר מכן נאשר אותן במליאת הוועדה.

שלום שמחון: אנחנו עושים את זה במסגרת ניקוי השולחן לקראת המינוי שלי לשר.

שלום שמחון: זה נעשה גם בעקבות פנייה של השר המיועד שפנה למשרד ראש הממשלה.

שלום שמחון: התקבלה גם פנייה דומה ממנכ"ל המשרד, מר רונן, לעשות כל מאמץ לסיים היום את התקנות.

דוד טל: אני רוצה להזכיר לאדוני שאנחנו, כולל היושב-ראש, לא עובדים אצל אף אחד מהגופים שהזכרת.

שלום שמחון: בעת כהונתו של השר מודי זנדברג הושגו הסכמות שהובהרו במכתב.

שלום שמחון: הועבר מכתב שמפרט את ההסכמות שיכולות לסייע בידינו לסיים היום את העבודה.

שלום שמחון: המכתב הזה הועבר ב-22 לנובמבר לוועדה.

שלום שמחון: הוא מפרט פחות או יותר את כל ההסכמות שעשויות לסייע בידינו לסיים את העבודה.

שלום שמחון: אנחנו הקמנו ועדת משנה שאישרה ב-18 ליוני את תקנה 3(ג).

שלום שמחון: אנחנו נדון היום בתקנות הגז (בטיחות ורישוי) (רישוי ספקי גז), בסעיפים 9(ב), 12, 13,17, ואחרי זה בסעיף 5 בנושא הביטוח שלגביו היתה חוות דעת של מומחים.

אולגה גבאי: 9.

אולגה גבאי: תפקידי המפקח על הבטיחות (ב) ביקורות כאמור בתקנת משנה (א), שיהיו מדגמיות ושתובטח בהן נטילת דוגמאות משנים שונות, ייערכו בהיקף כמפורט בטבלה שבתקנת משנה (ג), בנושאים אלה: (1) בדיקה תקופתית בהתאמה לדרישות ת"י 158 חלק 4 נספח ד' (דוחות, בדיקה תקופתית של מיתקני גפ"מ); (2) בדיקת תקינות לפי ת"י 158 בעת החלפת ספק גז; (3) בדיקה תקופתית למכלים מיטלטלים שבבעלות ספק הגז, כנדרש בת"י 70; (4) בדיקה תקופתית למכלים נייחים שבבעלות ספק הגז או לקוחותיו, לפי ת"י 158 חלק 4, נספח ג (הנחיות להגנה מפני שיתוך ובדיקות תקופתיות של מכלי לחץ נייחים לגפ"מ); (5) בדיקה תקופתית בתחנות תדלוק רכב בגפ"מ.

עזרא לבנברג: התקנה שהיתה במחלוקת היתה תקנה 13 שעסקה בבדיקה שגרתית.

עזרא לבנברג: היא השליכה על התקנה הזאת שעוסקת בתפקידי המפקח.

עזרא לבנברג: ברגע שתקנה 13 תיפתר, רק אז אפשר יהיה להתייחס לדרישה הזאת של המינהל.

אולגה גבאי: בדיקות תקניות 13 (א) ספק גז יבצע בדיקות תקופתיות על פי תקן ישראלי ת"י 158 (להלן – "בדיקות תקופתיות"), לכל צרכן שלו, או יוודא כי בדיקות כאמור בוצעו או שלא יספק גז לאחר חלוף מועד ביצוע הבדיקות התקופתיות.

דוד טל: כמה זמן על פי התקן הישראלי צריך לבדוק?

אולגה גבאי: בתאם לתקן 158 יש לבצע בדיקה תקופתית למערכת אספקת הגז הביתית פעם ב-5 שנים.

אולגה גבאי: אם יש מכשיר מחמם מים, אז למכשיר הזה יש לבצע בדיקה תקופתית פעם בשנה.

אולגה גבאי: זה מה שקבוע בתקן.

דוד טל: מתי היתה הפעם האחרונה שעדכנו את התקן הזה?

אולגה גבאי: בינואר 2004.

אולגה גבאי: היתה רוויזיה כללית על תקן 158.

עזרא לבנברג: במהדורת 99 של 158 הופיעה לראשונה הדרישה של הבדיקה השנתית למחממי הסקה.

נסים דהן: היה מקרה בתל-אביב.

עזרא לבנברג: היו מספר מקרים.

דוד טל: מה אמר התקן הקודם?

עזרא לבנברג: שצריך לבדוק כל 5 שנים.

אולגה גבאי: לפני כמה שנים זה היה פעם ב-3 שנים.

אולגה גבאי: אחר כך זה השתנה.

אולגה גבאי: (ב) על אף האמור בתקנת משנה (א), ספק גז שביצע בדיקות תקופתיות שצריכות להיעשות מדי חמש שנים או שווידא ביצוע של בדיקות כאמור, בכמות השווה למספר צרכניו להם צריך היה לבצע את הבדיקות התקופתיות ושרכשו ממנו גז ב-18 החודשים האחרונים, וכן שביצע בדיקות תקופתיות שצריכות להיעשות אחת לשנה או שווידא ביצוען של בדיקות כאמור, בכמות השווה למספר צרכניו להם צריך היה לבצע את הבדיקות התקופתיות ושרכשו ממנו גז ב-12 החודשים האחרונים – רואים אותו כמי שעמד בדרישת תקנת משנה (א).

אולגה גבאי: (ג) ספק גז ידווח למנהל אחת לשנה על היקף הבדיקות התקופתיות שביצע כאמור בתקנת משנה (א).

אולגה גבאי: (ד) צרכן יודיע לספק הגז שלו על כל שינוי במיתקן הגז שבשימושו, או על שינוי בבעלות או ההחזקה על הנכס שבו נמצא מיתקן הגז.

אולגה גבאי: (ה) צרכן גז יאפשר לספק הגז שלו לבצע בדיקה תקופתית לאחר הודעה מראש, וכן לנתק או להפסיק את הספקת הגז, אם נדרש הדבר עקב ליקויים בטיחותיים; לא ישתמש צרכן במיתקן גז, שנותקה או הופסקה אליו הספקת הגז על ידי ספק הגז עקב ביצוע בדיקה תקופתית או עקב ליקויים בטיחותיים; חידוש הספקת הגז על פי תקנה זו יבוצע על ידי ספק גז מורשה.

עזרא לבנברג: אחת הבעיות היא בעיה של לקוחות לא פעילים.

עזרא לבנברג: זאת בעיה קשה.

עזרא לבנברג: היא יותר קשה בתחום הלקוחות הפרטיים מאשר בתחום הלקוחות שמקבלים ממרכזיות משותפות, ששם לחברה יש שליטה מוחלטת.

עזרא לבנברג: מסתבר שיש הרבה מאוד לקוחות שבחברה רשומים כצרכנים, אבל או שהם הפסיקו בכלל לצרוך גז, או שהם עברו לספק גז אחר ואז כמובן שהספק האחר צריך לדאוג לקיים את התקנה.

נסים דהן: יכול להיות שאצל אחד הם רכשו את הבלונים ואצל האחר הם מקבלים את המילוי.

עזרא לבנברג: אולי הבלונים המקוריים לא נמצאים שם.

עזרא לבנברג: לקוח כזה רשום בחברה א', כאשר בפועל הוא מקבל גז מחברה ב'.

עזרא לבנברג: תקנת משנה (א) אומרת שיש לבצע את הבדיקה.

עזרא לבנברג: על זה אין שום הסתייגויות.

דוד טל: מי יבצע את הבדיקה?

עזרא לבנברג: מי שתבצע את הבדיקה או תוודא את ביצוע הבדיקה זאת חברה א'.

עזרא לבנברג: תקנת משנה (ב) באה לתת את התוקף של הפליליות.

עזרא לבנברג: אנחנו רוצים שיהיה לנו איזה שהוא מנגנון מצד הפיקוח.

עזרא לבנברג: משרד התשתיות לא ילך ל500 אלף הלקוחות של אותו ספק כדי לבדוק מה קורה.

עזרא לבנברג: מה שהוא יכול בפועל לעשות זה לעקוב אחרי תקינות הבדיקות.

עזרא לבנברג: קיבלנו הערה לפני הישיבה על כך שיכולה להיות מניפולציה בסעיף הזה.

עזרא לבנברג: אנחנו מדברים פה על כמות אבסולוטית.

עזרא לבנברג: אנחנו רוצים שיהיה ברור שמדובר ב-100% לקוחות שונים או מתקנים שונים, על- מנת שאפשר יהיה לאמת שאכן בוצעו כל הבדיקות.

נסים דהן: מה לגבי אלה שהם לא פעילים?

עידן בן-ארי: זה בניגוד למה שהשר לשעבר חתם עליו.

שלום שמחון: אומר פה עזרא ממשרד התשתיות שישנה אפשרות שתנצלו את הסעיף הזה לרעה על ידי כך שתעשו את אותן בדיקות אצל אדם אחד במקום אצל 100 בני אדם.

אתי בנדלר: עו"ד בן-ארי, האם אתה יכול לומר שלפי הנוסח הנוכחי יכולה להיווצר סיטואציה שלצרכן פעיל לא תבוצע במשך 5 שנים בדיקה?

אתי בנדלר: האם יכולה להיות תוצאה כזאת על סמך הנוסח המוצע כאן?

עידן בן-ארי: אנחנו מדברים על מצב שבו לראשונה מופיעה חובה על ספק הגז לבצע בדיקה תקופתית כשסנקציה פלילית בצידה.

עידן בן-ארי: זאת נקודת המוצא.

עידן בן-ארי: ספקי הגז לא יכולים לעמוד בדרישה של 100% בדיקות תקופתיות על 100% מהצרכנים.

עידן בן-ארי: הסברנו בצורה הכי מנומקת, כולל חוות דעת מנומקות, כולל עשרות שעות עם משרד התשתיות, למה זה בלתי אפשרי.

שלום שמחון: יש אפשרות שתנצלו את הסעיף הזה?

עידן בן-ארי: לא.

עידן בן-ארי: מרגע שייכנסו התקנות האלו לתוקף, אמישרגז הולכת לבצע מעל 100 אלף בדיקות תקופתיות בשנה.

עידן בן-ארי: אם היא לא תעשה את זה, יוטלו עליה סנקציות פליליות כבדות.

עידן בן-ארי: אני הולך להוציא את הכסף הזה בכל מקרה.

עידן בן-ארי: אתם חושבים שאני אבדוק אצל אדם אחד את כל הבדיקות?

עידן בן-ארי: זה דבר שהוא בלתי סביר ובלתי הגיוני.

עידן בן-ארי: האינטרס של חברה רצינית כמו חברת אמישרגז זה להעלות את רמת הבטיחות.

עידן בן-ארי: היא עושה את זה גם היום.

משה שפיצר: אנחנו אומרים שנבצע בדיקה תקנית למי שאנחנו מספקים לו גז.

משה שפיצר: לפי הנוסח בסעיף (א) לא נוכל לספק גז אם לא נעשה כך.

אתי בנדלר: תקנה משנה (ב) מתחילה במילים "על אף האמור בתקנת משנה (א)", לכן זה לא חל.

משה שפיצר: בסעיף (א) חלה עלינו החובה לבצע את הבדיקות התקניות.

משה שפיצר: צריך שיהיה איזה שהוא מרווח כדי שנוכל לתמרן.

משה שפיצר: לא לכל בניין אנחנו באים באותו יום.

משה שפיצר: יש לנו תוכניות עבודה מסודרות.

משה שפיצר: לחלק מהצרכנים אנחנו באים אחרי 4 וחצי שנה, לחלק אנחנו באים אחרי 5 שנים וחודש.

משה שפיצר: אנחנו צריכים לעבוד על מאסה של מיליון 800 בתי אב.

משה שפיצר: אין עוד חוק כזה במדינת ישראל.

משה שפיצר: אנחנו לא נספק גז למי שאין לו.

דוד טל: אדוני היושב-ראש, היועץ משפטי של אמישרגז צודק במידה מסויימת, אבל אין לי אלא להצטרף לכבוד השופט טירקר שאמר שבמקרים כאלה אין מה לעשות וצריך להעמיס את זה על חברות הגז, לא על מישהו אחר.

דוד טל: אומר העורך דין המכובד והמלומד שהוא לא יכול להבטיח שהבדיקות ייעשו אצל כל הצרכנים.

דוד טל: במחיר שמשלמים עבור בלון הגז כלול מחיר הבדיקה.

דוד טל: הם מקבלים כסף עבור בדיקה אצל כל בלוני הגז, אבל בפועל הם לא בודקים אצל כל הצרכנים.

דוד טל: אני חושב שצריך למצוא פתרון לדבר הזה.

דוד טל: נאמר פה שהנושא הזה הוא תחת חוק פלילי.

דוד טל: אני ממש מצטער שהגענו לזה.

דוד טל: לא היינו מגיעים לזה אם הייתם נוהגים אחרת.

דוד טל: אתם משכתם אותנו לקטע הזה.

אלי פיימן: לפי תקנת משנה (ב), לא יכול להיווצר מצב שלא תבוצע בדיקה אצל צרכן שרכש גז ב-18 החודשים האחרונים.

אתי בנדלר: אני מרשה לעצמי לחלוק על התשובה שלך על סמך מה שכתוב בתקנת משנה (ב).

אתי בנדלר: אם יש לך 100 צרכנים, אתה צריך לעשות 100 בדיקות.

אתי בנדלר: זה עוד לא אומר שאצלי תבוצע בדיקה.

אתי בנדלר: אם תוכיחו שעשיתם 100, גם אם לא ביצעתם אצלי בדיקה.

אתי בנדלר: .

שלום שמחון: הוא לא יכול בזמן נתון להיות ב100%.

שלום שמחון: .

אתי בנדלר: במהלך 5 שנים.

אתי בנדלר: בסעיף קטן (ג) יש דיווח על ההיקף.

אתי בנדלר: הם לא צריכים להגיד איפה הם ביצעו.

יואל הדר: משרד המשפטים ביקש שאני אביע את העמדה שלהם שתומכת במה שנאמר על ידי היועצת המשפטית לוועדה בעניין של הצרכנים.

יואל הדר: יש בזה מן הצדק.

נסים דהן: אי אפשר לפתור את העניין הזה בדיון אחד.

נסים דהן: צריך לפתוח את התקנות ולשבת ולדון עם אנשי המקצוע.

נסים דהן: אי אפשר לבקש מחברת גז בפעם הראשונה שחלים עליה תקנות לעמוד בדרישות של 100% תקן.

נסים דהן: זה לא ניתן.

שלום שמחון: 20% לשנה.

נסים דהן: יש כאן בעיות שנחשפות בפנינו בפעם הראשונה.

חני מונין: אנחנו חושבים שבסעיף שאומר "על אף האמור בתקנת משנה (א) ובכמות השווה למספר הצרכנים" יש פתח מילוט.

חני מונין: אנחנו רוצים לסגור את פתח המילוט הזה.

חני מונין: אנחנו חושבים שחברות הגז שיכולות לספק גז, גם יכולות לבצע בדיקה לכל מקום שהן מספקות לו גז.

חני מונין: אנחנו רוצים שאת כל מי שקנה אצלכם גז תבדקו במשך 5 שנים.

חני מונין: אנחנו לא מוכנים לוותר על הסעיף הזה.

שלום שמחון: מה אתם מציעים?

חני מונין: שיהיו כתובות המילים "בכמות השווה למספר צרכניו השונים".

פנחס בידרמן: היה חשש בתחילת הדרך שחברות הגז רוצות להתחמק מביצוע הבדיקות.

שלום שמחון: חלק מהדברים שהחליטו פה בוועדה היו לקראתכם.

פנחס בידרמן: מה ששונה פה זה לטובת הצרכנים, לא לטובתנו או נגדנו.

פנחס בידרמן: אנחנו חשודים בכך שאנחנו מסתכלים דרך החור של הגרוש ולכן לא נעשה בדיקות.

פנחס בידרמן: מכיוון שאנחנו הולכים לבצע 100% מהבדיקות, מה ההגיון שנעשה שתי בדיקות לצרכן?

פנחס בידרמן: אנחנו נשלם את העלות הזאת.

פנחס בידרמן: ממה חששו בתחילת הדרך?

פנחס בידרמן: שבאנו לכאן כדי לחסוך כסף.

פנחס בידרמן: את הכסף הזה אנחנו לא חוסכים.

שלום שמחון: הבעיה היא לא כסף.

שלום שמחון: יכול להיות שכאשר יקרה אירוע אתם תתגוננו בבית משפט.

שלום שמחון: אתם תגידו שבסעיף יש שפיל שמאפשר לכם לא להגיע.

שלום שמחון: אנחנו רוצים למצוא אתכם את הטכניקה שתאפשר לצמצם את השפיל הזה.

שלום שמחון: בואו נצמצם אותו באחוזים מסויימים.

פנחס בידרמן: אנחנו לא יכולים להתחייב ל100% מהצרכנים.

פנחס בידרמן: אין מדינה בעולם שזה קיים, אין חוק בישראל שזה קיים.

שלום שמחון: מצד אחד אי אפשר לתפוס אתכם בכל זמן נתון ב-100% של הבדיקות, ומצד שני גם אי אפשר לגרום למצב ש0 בדיקות יאושרו בבית משפט.

שלום שמחון: בין 0 ל100 המרחק הוא גדול.

שלום שמחון: בואו נראה איפה אנחנו יכולים למצוא את נקודת האיזון שמאפשרת בכל זמן נתון אחוז מסויים.

אליעזר כהן: אפשר לכתוב את המילים "כל זאת כפוף לכך שלא יקרה שלקוח לא ייבדק".

שלום שמחון: יש לכם כאן שנתיים בשביל להתארגן.

שלום שמחון: אולי ניתן לכם עוד שנה להתארגן.

אליעזר כהן: הצד המשפטי חושש שתקרה תקלה ויגלו שאותו לקוח לא נבדק.

אליעזר כהן: כל מה שאנחנו רוצים זה שהלקוח ייבדק.

אליעזר כהן: בואו נוסיף סעיף שאומר "בתנאי שאחת ל-5 שנים הוא ייבדק".

עזרא לבנברג: ישנו היום צו שנקרא אבטחת אספקת גז.

עזרא לבנברג: הצו הזה, שיש שאומרים שהוא דרקוני מבחינת חברות הגז, אומר שאין לספק גז למתקן שהוא לא בטיחותי.

אליעזר כהן: זה בהתקנה עצמה.

עזר לבנברג: אם אתה מפרש את הצו, אז בכל רגע שאתה מספק לו גז אתה חייב לוודא שהוא בטיחותי.

עזר לבנברג: צרך לוודא שתקנת המשנה לא תסתור את הצו ההוא.

עידן בן-ארי: תוריד את הסעיף הזה.

משה שפיצר: זאת היתה ההצעה הראשונה שלנו.

נסים דהן: אני מציע למשוך את כל סעיף 13.

אתי בנדלר: כל 13 לא נותן תשובה לבדיקות.

אתי בנדלר: ת"י 158 קובע את עצם החובה לערוך בדיקה, הוא לא קובע איך עושים בדיקה ומתי.

עזרא לבנברג: סעיף 13 - חוץ מהנושא של ספירת הכמות - נותן לנו את אפשרות הפיקוח ואת המשמעות של אי עמידה בבטיחות.

עזרא לבנברג: זה המקום היחידי שכתוב שיש לנתק את הגז או להפסיק את אספקת הגז.

עזרא לבנברג: אין שום מקום אחר שזה כתוב.

עזרא לבנברג: אם המתקן לא בטיחותי, צריך לנתק לו את הגז או לא לספק לו.

דוד טל: אני מאוד חושש שבתום 5 שנים, על פי מה שנאמר על ידי עורך הדין ומנכ"ל פזגז, הם לא יבדקו את כל מאת האחוזים ואז אם ייגרם איזה שהוא פיצוץ אצל איזה שהוא דייר הם יגיעו לבית משפט ובית משפט ישאל איך ועדת כנסת לא ראתה דבר כל כך ברור.

דוד טל: הנושא הזה טעון בדיקה.

דוד טל: צריך לתת לו מענה.

דוד טל: אני שומע את מה שאומרות חברות הגז.

דוד טל: צריך למצוא פה איזון מתאים.

דוד טל: אי אפשר לוותר על הנושא הזה.

אתי בנדלר: תקנת משנה (א) קובעת את עצם חובת הבדיקות.

אתי בנדלר: היא אומרת שאם לא בוצעו הבדיקות אסור לו לספק גז לאחר חלוף מועד ביצוע הבדיקות התקופתיות.

אתי בנדלר: תקנת משנה (ב) אומרת "על אף האמור בתקנת משנה (א)".

אתי בנדלר: אני חושבת שאפשר למחוק את המילים "או שלא יספק גז לאחר חלוף מועד ביצוע הבדיקות התקופתיות", להשאיר את (ב) כפי שהוא, ולהוסיף תקנת משנה נוספת שתאמר שספק גז לא יספק ולא ימכור גז למי שלא בוצעה אצלו בדיקה תקופתית פעם אחת לפחות במהלך התקופה האמורה בתקנת משנה (ב).

דוד טל: זה אומר שבמשך 5 השנים הראשונות הוא יוכל לספק גז לכל אחד אפילו אם לא בוצעה בדיקה אחת.

שלום שמחון: אני חושב שהרעיון מצוין.

נסים דהן: אדוני היושב-ראש, אנחנו לא נקיים את כל הדיונים שקיימו עשרות שעות.

נסים דהן: זה לא ילך.

שלום שמחון: יש פה פתרון סביר.

שלום שמחון: הפתרון אומר שאם לא התבצעה אצל מישהו בדיקה במהלך ה-5 שנים אסור לספק לו גז.

שלום שמחון: מה הבעיה בזה?

עידן בן-ארי: אנחנו מוכנים, אבל אני לא מוכן להתחייב לכך שלא יהיה מצב שבו אצל צרכן מסויים זה לא יהיה.

עידן בן-ארי: יכול להיות צרכן שזה לא יקרה אצלו.

עידן בן-ארי: זה קל מאוד לבוא לספק גז ולהגיד לו לבצע את זה.

עידן בן-ארי: אין לזה אח ורע בשום חקיקה במדינה.

עידן בן-ארי: מדובר במערכות גז שהן בבעלות הצרכן, בתוך בית הצרכן.

עידן בן-ארי: אתם רוצים שניכנס לבית שלו..

שלום שמחון: אנחנו אומרים לכם שלמישהו שלא התבצעה אצלו בדיקה במהלך ה-5 שנים אתם לא תספקו גז.

שלום שמחון: רק כאשר תגיעו אליו לעשות את הבדיקה תוכלו לספק לו גז.

אלי פיימן: מה שאמרת עכשיו נכלל בתוך התקנה.

שלום שמחון: למה אתה לא מסכים אם הוא נכלל?

שלום שמחון: העורך דין שלך אומר שהוא לא רוצה שיבואו אליו בטענה על כך שאם יש מקרה אחד שהוא לא עשה, מיד יאשימו אותו שהוא לא עשה בכלל.

שלום שמחון: הוא רוצה להשאיר לעצמו מרווח כך שבית משפט לא יוכל להגיד לו שהוא לא עמד בדרישות.

שלום שמחון: היועצת המשפטית הציעה שאם לא ביקרתם אצל רוזה פעם ב-5 שנים, אתם לא תוכלו לספק לה גז.

אלי פיימן: האם לפי מה שכתוב פה ברור שללקוח שצורך גז אנחנו נגיע?

אתי ב נדלר: לא.

דוד טל: אתה לא יכול לספק לו גז אם לא בדקת אותו.

אתי בנדלר: תקנת משנה (ב) בנוסחה הנוכחי פוטרת מחובת בדיקה אינדיבידואלית אצל אדם.

אתי בנדלר: אם ביצעתם 100 בדיקות, רואים את זה כאילו ביצעתם לכל בן אדם גם אם לא ביצעתם אצל כל בן אדם.

אתי בנדלר: זה מה שאומרת היום תקנת משנה (ב).

דוד טל: מה שאתה אומר לי זה שחשוב לך הנושא הכספי, לא חשוב לך הנושא הפלילי.

דוד טל: אם לא ביצעת את הבדיקה, אז אחרי 5 שנים אתה מנוע מלספק לו גז.

דוד טל: מצד אחד אתה יכול להפסיד מזה לקוח, אבל מצד שני לא ייוצר מצב שיאשימו אותך בפלילים.

דוד טל: זה כדאי לכם.

דוד טל: אם בכל זאת תרצו את הלקוח הספציפי הזה, יהיה לכם אינסנטיב לשלוח מישהו לבדוק אצלו.

פנחס בידרמן: קיימנו על הסעיף הזה עשרות שעות של דיונים.

פנחס בידרמן: נראה לי שזה לא יהיה מספיק מעמיק מבחינתנו לקיים דיון מחדש בפורום הזה.

פנחס בידרמן: אפשרות אחת היא לדון בכל התקנה, למעט הסעיף הזה.

פנחס בידרמן: אנחנו לא יכולים להתחייב שבכל רגע נתון של ה-5 שנים נבדוק 100%.

דוד טל: אתה תפסיד בצורה כזאת לקוחות.

דוד טל: אולי יהיה לך כדי להריץ בודק כשתדע שהפסדת 100 לקוחות.

פנחס בידרמן: זה בכלל לא עניין של כדאי, כי אני רוצה לבצע את הבדיקות.

פנחס בידרמן: לפעמים קורה מצב שאני לא יודע על צרכן מסויים.

שלום שמחון: אז אל תספק לו גז.

נסים דהן: מה קורה אם באמצע השנה הזאת עובר הזמן של ה-5 שנים וקורה אצלו פיצוץ?

נסים דהן: אתה תאשים אותו שהוא לא נבדק?

שלום שמחון: אני לא רוצה להאשים אותו.

שלום שמחון: בשנה הראשונה הוא צריך לעשות 20%.

שלום שמחון: נניח בשנה השנייה הוא מגיע ל40%, בשנה השלישית ל-60%, בשנה הרביעית ל80% ובשנה החמישית ל90%.

שלום שמחון: ל-10% שהוא לא הגיע אליהם הוא לא יספק גז.

נסים דהן: הבעיה היא שמחר הוא יגיע לבית משפט ויגיד שהוא לא סיפק גז.

נסים דהן: הוא סיפק לו גז יום אחד לפני תום התקופה למשך שנה.

נסים דהן: מה תעשה לו?

אתי בנדלר: שום דבר.

שלום שמחון: הוא עמד בדרישת התקנות.

נסים דהן: אנחנו רצינו שהוא ינתק את הגז, לא רק שהוא לא יספק גז.

שלום שמחון: יש לכם 5 שנים.

שלום שמחון: אם בסוף ה-5 שנים לא עמדת ב-100% של הבדיקות אלא רק ב90%, אז למרווח בין ה-90 ל100 אל תספק גז.

שלום שמחון: זה נכון שבאופן תיאורטי אתה יכול דקה לפני לספק לו.

דוד טל: אני חושב שזה פתרון מצוין לחברות הגז.

שלום שמחון: אם חברת מוישלה היא כזאת גרועה שהיא עשתה רק 50% מהבדיקות, אז היא נפטרת מ-50% מהלקוחות שלה.

פנחס בידרמן: הבעיה היא בשרשרת השיווק.

פנחס בידרמן: יכול להיות מצב שבגלל השרשרת הארוכה הזאת יש בעיה.

פנחס בידרמן: זה קורה כל יום.

שלום שמחון: אתה צריך לדווח לולדימיר מה עשית.

שלום שמחון: לקראת תום ה-5 שנים הוא יודע שביצעת אצל 80% מהלקוחות שלך בדיקות.

שלום שמחון: הוא מודיע לך במכתב שיש לך עוד 7 חודשים לסיום ה-5 שנים, שבהם אתה צריך לסיים את ה-100%.

שלום שמחון: אם לא סיימת, אז בסוף השנה מודיעים לך לאיזה לקוחות אתה לא מספק גז.

שלום שמחון: זה יכול להיות 100, 1000, או 20 אלף אם אתה כזה כישלון.

נסים דהן: אתה מוסמך לשלול לו את הרשיון אם הוא לא יעשה בדיקה אצל אדם אחד.

נסים דהן: מזה הם מפחדים.

שלום שמחון: אני אומר לו שאם הוא לא יבדוק ב-5 השנים הקרובות, אז הוא לא יוכל לספק גז לאותם צרכנים.

נסים דהן: מה זה נקרא לספק?

נסים דהן: כשיש לו גז במכלים זה נקרא שהוא סיפק?

נסים דהן: הרי אתה יודע איך ממלאים היום גז.

נסים דהן: מדובר באנשים בעיתים שהם מנותקים.

נסים דהן: אם האדם לא מנותק הוא בודק אותו.

תמים חרזאללה: יש הבדל בין מכלים לגז מרכזי.

תמים חרזאללה: אתם מתעלמים מהמגזר הערבי, שכמעט בלתי אפשרי לבצע אצלו את הבדיקות.

תמים חרזאללה: לא חוק וגם לא תקנות יחייבו את הבדואית לפתוח את הבית שלה לטכנאי גז שהיא לא מכירה.

תמים חרזאללה: צריך לשנות את התפיסה החברתית.

תמים חרזאללה: זה יכול לקחת 20 שנה.

תמים חרזאללה: המשמעות של התקנות האלו היא לא לספק להם גז.

נסים דהן: מה יקרה כאשר לא יספקו להם גז?

נסים דהן: הם ימלאו בצורה פיראטית מהשכן.

פנחס בידרמן: זה מה שהם עושים היום.

נסים דהן: אי אפשר להחליט על זה ברגל אחת.

שלום שמחון: נסים, לא כדאי למשוך.

שלום שמחון: זה הדבר האחרון שכדאי להם.

תמים חרזאללה: צריך להתייחס למנטליות.

תמים חרזאללה: לא יכול להיות שיחולו אותם כללים על מכלים ועל גז מרכזי.

תמים חרזאללה: גז מרכזי זה בשליטת החברה.

תמים חרזאללה: מכלים יכולים להספיק לשנה, לשנתיים.

תמים חרזאללה: אתה לא יכול להיכנס לחצר הבית ולנתק לו אם הוא שילם עבור הגז.

שלום שמחון: אז מקסימום זה ייקח עוד חצי שנה אחרי 5 שנים.

שלום שמחון: בסוף הוא יהיה בלי גז.

תמים חרזאללה: אם תקרה אצלו איזו שהיא תאונה, אז זאת תהיה האחריות של חברת הגז.

דוד טל: האחריות של חברת הגז תהיה מאותו תאריך שהחליפו לו את הבלונים של הגז.

שלום שמחון: ב18 ליוני 2004 הקמנו, בהתאם לסעיף 15(א), ועדת משנה לעניין סעיפים בתקנות הגז (בטיחות ורישוי) (רישוי העוסקים בעבודות גפ"מ) (רישוי ספקי גז).

שלום שמחון: אני רוצה להביא להחלטה להחזיר לוועדת הכלכלה את הנושאים שהועברו לוועדת המשנה, כדי שנוכל לדון בהם.

שלום שמחון: מי בעד?

שלום שמחון: ה צ ב ע ה בעד – 3 נגד – 0 אושר